ເກົາຫຼີ​ໃຕ້​​ຂໍ​ຮ້ອງ​​ໃຫ້ມີການ ​ຕອບ​​ໂຕ້​ຕໍ່ເກົາຫຼີເຫນືອ
ທ່ານ Lee ໄດ້​ຖະ​ແຫຼ​ງຕໍ່​ປະຊາ​ຊົນ​ວ່າ ການ​ໂຈມ​ຕີ​​ອາດ​ເກີດ​ຂຶ້ນ​ອີກ​ໄດ້​ທຸກ​ເມື່ອ ຖ້າ​ຫາກ​ເກົາຫຼີ​ໃຕ້​ແລະ​ປະຊາ​ຄົມນາໆ​ຊາດບໍ່ຕອບໂຕ້​
ເກົາຫຼີໃຕ້ໄດ້ຂໍຮ້ອງໃຫ້ມີການຕອບໂຕ້ຢ່າງເຂ້ມງວດຕໍ່ການຈົມກຳປັ່ນລົບ ລຳນຶ່ງຂອງຕົນ ທີ່ພາໃຫ້ມີທະຫານເສຍຊີວິດຫລາຍຄົນນັ້ນ ຊຶ່ງການສືບສວນຂອງນາໆຊາດໄດ້ເຊື່ອມ ໂຍງໃສ່ເກົາຫຼີເຫນືອວ່າ ເປັນຜູ້ກະທຳນັ້ນ ປະທານາທີບໍດີເກົາຫຼີໃຕ້ ທ່ານ Lee Myung-bak ໄດ້ຖະແຫຼງຕໍ່ປະຊາຊົນທາງໂທ ລະພາບໃນວັນຈັນມື້ນີ້ວ່າການໂຈມຕີອີກຄັ້ງນຶ່ງອາດເກີດຂຶ້ນອີກໄດ້ທຸກເມື່ອ ຖ້າຫາກ ເກົາຫຼີໃຕ້ແລະປະຊາຄົມນາໆຊາດ ບໍ່ຕອບໂຕ້ຕໍ່ເຫດການຄັ້ງນີ້ ເກົາຫຼີເຫນືອໄດ້ປະຕິເສດວ່າ ຕົນບໍ່ໄດ້ມີສ່ວນພົວພັນນຳການຫຼົ້ມຂອງກຳປັ່ນລົບເກົາຫຼີ ໃຕ້ຄັ້ງນີ້ ແລະໄດ້ກ່າວວ່າ ການຕອບໂຕ້ຄືນແນວໃດກໍຕາມ ຈະນຳໄປສູ່ສົງຄາມ ທັງສອງເກົາຫຼີ ມີກຳໜົດຈະຖະແຫຼງຕໍ່ສະພາຄວາມຫມັ້ນຄົງຂອງອົງການສະຫະປະຊາ ຊາດ ໃນວັນຈັນມື້ນີ້ ເພື່ອເວົ້າກ່ຽວກັບການຫຼົ້ມຂອງກຳປັ່ນລົບທີ່ພາໃຫ້ ມີທະຫານເສຍ ຊີວິດເຖິງ 46 ຄົນນັ້ນ ທ່ານ Lee ຍັງໄດ້ກ່າວອີກວ່າ ທ່ານຈະນຳເອົານາຍທະຫານຂອງທ່ານບາງຄົນ ມາຮັບ ຜິດຊອບຕໍ່ເຫດການດັ່ງກ່າວນີ້ດ້ວຍ ຊຶ່ງຄຳຖະແຫຼງຂອງທ່ານ ໄດ້ມີຂຶ້ນນຶ່ງມື້ ຫຼັງຈາກ ປະທານເສນາທິການຮວ່ມຂອງກອງທັບເກົາຫລີໃຕ້ ທ່ານLee Sang-eui ໄດ້ສະເນີທີ່ ຈະລາອອກຈາກຕຳແຫນ່ງ